РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

П Р О Т О К О Л   №  48
от заседание на Комисия ”Професионална квалификация, информационни технологии и статистика” на ВСС,
проведено на 13.11.2012 г.

Днес, 13.11.2012 г. /вторник/ от 09.00 часа се проведе заседание на комисия “Професионална квалификация, информационни технологии и статистика” на ВСС, в състав:

ПРЕДСЕДАТЕЛ:	Румен Георгиев
 ЗАМ. ПРЕДСЕДАТЕЛ:      Мария Кузманова
     ЧЛЕНОВЕ:	Галина Карагьозова
						Даниела Костова - отсъства
					Елка Атанасова
					Михаил Кожарев
					Юлия Ковачева

На заседанието присъстваха експертните сътрудници към комисията: Валери Михайлов – директор дирекция „Информационни системи”, Светослав Неделчев –  главен експерт дирекция „Информационни системи” и Мая Атанасова - старши експерт-юрисконсулт дирекция „Правна” при АВСС.

1. ОТНОСНО: Проект на правила на Гражданския съвет от професионални и неправителствени организации към Висшия съдебен съвет.

КОМИСИЯ “ПРОФЕСИОНАЛНА КВАЛИФИКАЦИЯ,
ИНФОРМАЦИОННИ ТЕХНОЛОГИИ И СТАТИСТИКА”
Р Е Ш И :

1.1. Приема за сведение проекта на правила на Гражданския съвет от професионални и неправителствени организации към Висшия съдебен съвет.
1.2. Възлага на членовете на комисията, които имат допълнения, предложения и редакционни бележки по проекта да ги предоставят, за следващото заседание на комисия „Публична комуникация” на ВСС.

2. ОТНОСНО: Писмо от Камарата на частните съдебни изпълнители.
Във връзка с изпълнението на изискванията на чл.487, ал.2 от ГПК, съгласно който в Интернет страниците на окръжните съдилища от 01.01.2013 г. трябва да се публикуват обявленията за публични продажби на съдебните изпълнители

КОМИСИЯ “ПРОФЕСИОНАЛНА КВАЛИФИКАЦИЯ,
ИНФОРМАЦИОННИ ТЕХНОЛОГИИ И СТАТИСТИКА”
Р Е Ш И :

2.1. Възлага на Валери Михайлов – директор дирекция „Информационни системи” при АВСС да организира среща с представители на Камарата на частните съдебни изпълнители за обсъждане на техническите възможности за публикуване на обявления на Интернет-страниците на окръжните съдилища.

3. ОТНОСНО: Писмо от председателя на Софийски градски съд относно искане от „Информационно обслужване” АД за поддържане на НИС „ДЕЛФИ” и писмо от Информационно обслужване по същия повод.
След като се запозна с договора между „Информационно обслужване АД” и ВСС от 1999 г. писма от : СГС №725/29.10.2012 г.; от „Информационно обслужване АД” № 11-00-47/11.10.2012 г. до председателя на СГС със същия номер до Министъра на правосъдието и председателя на СГС и до Висшия съдебен съвет,
Комисията съобрази:

1. „Информационно обслужване” АД има авторски права върху софтуера НИС „Делфи”, който организира използването на въведените данни за фирмените дела. Без този софтуер справките би следвало да се правят от самите дела;
2. С използването на търговския регистър рязко се е съкратило ползването на информацията от НИС „Делфи”. Този факт се интерпретира противоречиво. От една страна се заявява, че информацията е необходима, защото без нея ще е силно затруднено издаването на справки. Това предполага, че все пак справки от НИС „Делфи” се търсят. От друга страна липсват приходи, което означава, че това търсене е много слабо.
3. „Информационно обслужване” АД претендира ВСС да компенсира липсата на приходи, като финансира от своя бюджет поддържането на НИС „Делфи” както следва с:
а) 17 520 лева на месец за Софийски градски съд и
б) по 2 400 лева на месец за всеки друг окръжен съд,
което означава общо месечно за 84 720 лева, от които 67 200 за 28 окръжни съдилища и 17 520 лева за СГС. Това означава годишен разход от 1 016 640 лева.
4. С писмо № 81-00-8/07.06.2012 г. Министърът на финансите г-н Симеон Дянков е отхвърлил искане от предишния състав на ВСС (писмо 96-00-060/04.04.2012 г.) и от „Информационно обслужване” АД (11-00-21/16.05.2012 г.) за общо 8.9 милиона лева в т.ч. 4.4 за финансово обезпечаване на информационните услуги по издаване на списъците по § 5, ал. 4 от ПЗР на Закона за търговския регистър, извършвани от „Информационно обслужване” АД;
5. С писмо 97-00-149/24.10.2012 г. комисиите на ВСС – ПКИТС и „Бюджет и финанси” са уведомили г-н Александър Колев, изпълнителен директор на „Информационно обслужване” АД за невъзможността да бъде финансирано от бюджета на съдебната власт искането за т. 3, буква „б” и са приложили писмото на Министъра на финансите по т. 4.
6. „Информационно обслужване” АД е над 90 % държавно дружество с принципал – Министъра на финансите.
7. На 19 ноември 2012 г., (понеделник), от 10.00 часа е насрочена среща на ръководството на „Информационно обслужване” АД с представляващия ВСС и председателите на комисии „Правна”, „Бюджет и финанси” и ПКИТС.

Предвид изложеното,

КОМИСИЯ “ПРОФЕСИОНАЛНА КВАЛИФИКАЦИЯ, ИНФОРМАЦИОННИ ТЕХНОЛОГИИ И СТАТИСТИКА”
Р Е Ш И :

1. В пределите на своята компетентност КПКИТС не може да предложи нито исканото от „Информационно обслужване” АД поемане на разходите за поддържане на НИС Делфи от бюджета на ВСС, нито да прогнозира колко това финансиране би продължило. 
Отказът от въведената информация по фирмените дела е нежелателен и силно би затруднил справочната дейност, същевременно поддържането на системата не е осигурено с бюджета на Съдебната власт и има по-евтини алтернативи – например възлагане на допълнителни функции с полагаемото се за това увеличение на възнагражденията на съдебните служители в по-малко натоварените окръжни съдилища или отпускане на допълнителен щат за най-натоварените като СГС. В такава хипотези и при прехвърляне на авторските права от държавното дружество „Информационно обслужване” АД към съдебните органи не би следвало да е проблем, но подобни алтернативни решения, зависят от Министерството на финансите.
2. Да предложи на комисиите „Правна” и „Бюджет и финанси” съгласуването на обща позиция проблема, а след провеждане на срещата с „Информационно обслужване” АД да се предложи мотивирано решение на Висшия съдебен съвет.
3. Да се покани за участие в срещата на 19 ноември 2012 г., (понеделник), от 10.00 часа между ръководството на „Информационно обслужване” АД, представляващият ВСС и председателите на комисии „Правна”, „Бюджет и финанси” и ПКИТС и председателят на Софийски градски съд.
4. Преписката и решенията по нея да се предоставят на комисия “Бюджет и финанси” на ВСС, за заседанието на комисията на 14.11.2012 г.

4. ОТНОСНО: Определяне на представители на Висшия съдебен съвет за членове на Управителния съвет на Националния институт на правосъдието.

КОМИСИЯ “ПРОФЕСИОНАЛНА КВАЛИФИКАЦИЯ, ИНФОРМАЦИОННИ ТЕХНОЛОГИИ И СТАТИСТИКА”
Р Е Ш И :

4.1. Предоставя избора за определяне на представители на Висшия съдебен съвет за членове на Управителния съвет на Националния институт на правосъдието на Висшия съдебен съвет.

5. ОТНОСНО: Искания от съдилища за закупуване на компютърна техника, отложени съгласно решения на комисията по протоколи № 38/01.11.2011 г., т. 3.3., № 44/17.10.2012 г., т.3 и искания от председателите на Окръжен съд гр. Кюстендил и Районен съд гр. Севлиево и др.

КОМИСИЯ “ПРОФЕСИОНАЛНА КВАЛИФИКАЦИЯ, ИНФОРМАЦИОННИ ТЕХНОЛОГИИ И СТАТИСТИКА”
Р Е Ш И :

5.1. Закупуването на компютърна техника, съобразно постъпили искания от съдилищата е целесъобразно, при определен в съответствие с решението по протокол №44/17.10.2012 г., т.3 брой или съгласно искането, и цена, съобразно искането или определените лимити по цитирания протокол, по ред в съответствие с натовареността, както е описано в  приложените таблици:
-	Приложение 1 – сървъри;
-	Приложение 2 – компютри;
-	Приложение 3 – UPS за сървъри;
-	Приложение 4 – принтери;
-	Приложение 5 – персонални UPS;
-	Приложение 6 – скенери;
-	Приложение 7 – монитори;
-	Приложение 8 – друга техника.
5.2. Изпраща решението на комисия „Бюджет и финанси“ на ВСС, по компетентност. Отпускането на финансови средства трябва да е по реда на решението по т.5.1.
Комисията изказва благодарност на експертните сътрудници и дирекция „ИС” при АВСС за своевременно обработената и предоставена в голям обем информация, свързана с доставките на компютърна техника за петгодишен период на съдилищата и новопостъпилите искания.

ПРЕДСЕДАТЕЛ
НА КОМИСИЯТА:

РУМЕН ГЕОРГИЕВ